Diari Oficial de la Generalitat Valenciana


Sumari del DOGV 7063, del 09-07-2013 (2013/7217)

DECRET 92/2013, de 5 de juliol, del Consell, pel qual es desplega la disposició addicional díhuit de la Llei 11/2012, de 27 de desembre, de la Generalitat, de Pressupostos de la Generalitat per a l'exercici 2013.
--------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/07/05/92**

### Versions

 10/02/2015 - Actualitat  Text inicial: 10/07/2013 - 09/02/2015 

### Dades del document

Número de DOGV
:   7063

Data del DOGV
:   09-07-2013

Secció del DOGV
:   I. DISPOSICIONS GENERALS

Número del document
:   2013/7217


Data del document
:   05-07-2013

Organisme emissor
:   Conselleria d'Hisenda i Administració Pública

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Administració Pública
    * deute
    * endeutament
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 10.02.2015**

**Decret** **92/2013, de 5 de juliol, del Consell, pel qual es desplega la disposició addicional díhuit de la Llei 11/2012, de 27 de desembre, de la Generalitat, de Pressupostos de la Generalitat per a l'exercici 2013****.**

[**(Diari Oficial núm. 7063 de 09.07.2013)**](http://www.dogv.gva.es/datos/2013/07/09/pdf/2013_7217.pdf) **Ref. 006757/2013**

PREÀMBUL

 

Esta norma es dicta en desplegament de la disposició addicional díhuit de la Llei 11/2012, de 27 de desembre, de la Generalitat, de Pressupostos de la Generalitat per a l’exercici 2013.

El precepte enuncia i descriu un procediment d’extinció d’obligacions que, per la seua complexitat i àmbits subjectiu i objectiu afectats, exigix, per a la concreta aplicació, un posterior desplegament reglamentari que assegure que l’esmentada extinció es realitza d’acord amb la normativa administrativa i financera.

En concret, el precepte té per objecte regular un procediment que, instrumentat per mitjà de la retenció de pagaments, facilite l’extinció d’obligacions pendents entre la Generalitat (incloent-hi a este efecte tant l’Administració del Consell com el conjunt d’ens que conformen el seu sector públic) i terceres persones, amb independència de la seua naturalesa jurídica. Precepte la finalitat última del qual obeïx a la necessitat d’oferir alternatives a la falta de liquiditat que, tant en l’àmbit privat com públic, patix durant els últims anys nostre país, la qual cosa ha determinat en la pràctica retards i moratóries en el pagament de les obligacions que afecten de manera negativa l’activitat económica en conjunt.

Quant a les característiques principals del procediment, desplegat per este decret, cal destacar que la instrucció i resolució corresponen a la conselleria competent en matèria d’hisenda, i s’establixen, en el marc de la normativa en matèria de procediment administratiu, les garanties necessàries vinculades a la protecció dels interessos dels subjectes afectats.

Igualment, es regulen els efectes de la resolució, el termini màxim per a resoldre i notificar, i la necessitat del fet que les operacions autoritzades tinguen el seu corresponent reflex en la comptabilitat, tant de l’Administració del Consell, com dels diferents subjectes públics afectats pel procediment.

En virtut de tot el que s’ha expressat anteriorment, a proposta del conseller d’Hisenda i Administració Pública, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 5 de juliol de 2013,

 

DECRETE

 

CAPÍTOL I. Disposicions generals

 

**Article 1. Objecte** ****[1]****

El present decret té per objecte regular el procediment pel qual es reconeix l'extinció dels deutes vençuts, líquids i exigibles a favor de qualssevol de les persones jurídiques que conformen el sector públic de la Generalitat en els termes definits en els articles 5 del text refós de la Llei d'Hisenda Pública de la Generalitat i 2 del Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional, amb càrrec als crèdits reconeguts pendents de pagament que, a favor de les persones físiques o jurídiques, privades o públiques, titulars dels deutes mencionats, tinguen el reflex corresponent en la comptabilitat de l'Administració del Consell o de les seues entitats autónomes administratives.

 

**Article 2. Definicions** ****[2]****

Per al que disposa el present capítol, s'entén per:

1. Subjecte creditor: les persones jurídiques que conformen el sector públic de la Generalitat.

2. Subjecte deutor: les persones físiques o jurídiques, privades o públiques, que hagen de suportar la retenció.

 

CAPÍTOL II. Procediment de retenció i deducció

 

**Article 3. Inici**

El procediment es podrà iniciar d’ofici, per resolució de la persona titular de la direcció general amb competències en matèria de pressupostos, o a instància de part, per qualsevol dels subjectes assenyalats en l’article 2 d’este decret.

 

**Article 4. De l****’****inici del procediment d****’ofici**

1. L’acord d’iniciació del procediment d’ofici identificarà els subjectes, el creditor i el deutor, el concepte, l’origen i la quantia del deute afectat, i es relacionaran els crèdits sobre els quals s’instrumenta l’oportuna retenció.

2. De conformitat amb el que establix l’article 69.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la direcció general amb competències en matèria de pressupostos podrà dur a terme les actuacions prèvies que considere oportunes a fi d’estimar la conveniència d’iniciar el procediment.

3. Sense perjuí del que preveu l’apartat anterior, prèviament a dictar la resolució d’inici, la direcció general amb competències en matèria de pressupostos sol·licitarà

a) Un informe de la direcció general competent en matèria del sector públic empresarial que tindrà caràcter preceptiu i versarà sobre l’oportunitat de dur a terme la retenció.

b) La conformitat expressa del subjecte deutor i del creditor.

 

**Article 5. De l****’inici del procediment a instància de part**

1. Les sol·licituds d’inici hauran de dirigir-se a la direcció general amb competències en matèria de pressupostos i ajustar-se al que establixen este capítol i l’article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

2. Quan el procediment s’inicie a instàncies del subjecte deutor, en la sol·licitud s’haurà d’identificar el deute contret, l’entitat del sector públic de la Generalitat titular d’este, i el crèdit pendent de pagament que tinga reconegut per l’Administració del Consell o per les seues entitats autónomes administratives.

Respecte al deute pendent l’extinció del qual se sol·licita, s’indicarà l’import, el concepte, el període i la data de venciment. En tot cas, haurà de justificar-se que es tracta d’un deute vençut, líquid i exigible, i a este efecte haurà d’acreditar-se documentalment el negoci jurídic, l’acte, la resolució o la sentència de què naix l’obligació.

3. Quan el procediment s’inicie a instàncies del subjecte creditor, la sol·licitud haurà de contindre la informació següent:

a) Dades identificatives del subjecte deutor, detallades d’acord amb la seua naturalesa jurídica, que en tot cas inclourà el número d’identificació fiscal i el domicili fiscal.

b) Dades relatives als crèdits que té del subjecte deutor i l’extinció dels quals se sol·licita a través del procediment regulat en este capítol, indicant l’import, el concepte, el període i la data de venciment.

En tot cas, haurà de justificar-se a través d’un informe de la Direcció Financera o l’órgan equivalent que es tracta d’un crèdit vençut, líquid i exigible, i caldrà, necessàriament, aportar la justificació documental del negoci jurídic, l’acte, la resolució o la sentència de què naix el dret.

c) La conformitat expressa del subjecte deutor del fet que l’extinció del crèdit reclamat pel subjecte creditor es faça, a través del procediment regulat en este capítol, a càrrec dels crèdits reconeguts a favor seu pendents de pagament que l’Administració del Consell o les entitats autónomes administratives tinguen reflectits en la seua comptabilitat.

d) L’informe a què fa referència l’article 4.3.a d’este decret.

e) Si és el cas, es detallaran els crèdits reconeguts per la hisenda de la Generalitat a favor del subjecte deutor, i s’indicarà l’import, el concepte i l’órgan gestor.

4. En tot cas, en l’escrit de sol·licitud podran fer-se constar tots aquells aspectes que es consideren convenients per a facilitar la tramitació de l’expedient.

5. Si la sol·licitud d’iniciació no té els requisits assenyalats en este article la persona interessada serà requerida perquè, en un termini de 10 dies, esmene la falta o acompanye els documents preceptius.

 

**Article 6. Dels actes d****’instrucció, d’ofici i a instància de part**

1. Quan el procediment s’inicie a instància del subjecte deutor, prèviament al tràmit d’audiència previst en l’apartat següent, la direcció general amb competències en matèria de pressupostos sol·licitarà l’informe de l’article 4.3.a d’este decret.

2. Instruït el procediment, s’atorgarà tràmit d’audiència als subjectes assenyalats en l’article 2 d’este decret, i es concedirà un termini de 15 dies per a al·legar i presentar els documents que consideren oportuns.

En aquells supósits en què el procediment s’haja iniciat a instàncies del subjecte deutor en este tràmit es requerirà la conformitat expressa del creditor.

 

**Article 7. Resolució i efectes**

1. Transcorregut el termini atorgat en el tràmit d’audiència, el titular de la conselleria competent en matèria d’hisenda dictarà una resolució en el termini i amb els efectes previstos en els apartats següents.

2. El termini màxim per a resoldre i notificar la resolució serà de sis mesos.

3. La resolució haurà de comunicar-se, a més de als interessats, a la direcció general competent en matèria del sector públic empresarial i a la conselleria en el pressupost de la qual estiga comptabilitzat el crèdit afectat per la retenció.

4. La resolució de deducció declararà extingits els deutes i els crèdits en la quantitat concurrent, i esta resolució servirà com a justificant de l’extinció del deute. Sense perjuí del que s’ha expressat anteriorment i pel que fa referència als efectes de la resolució, l’extinció del deute s’entendrà produït:

a) Quan el procediment s’haja iniciat a instància de part, en el moment de presentació de la sol·licitud.

b) Quan el procediment s’haja iniciat d’ofici, en el moment en què es va efectuar la retenció.

5. La direcció general amb competències en matèria de pressupostos instarà les actuacions necessàries perquè la deducció quede adequadament reflectida en la comptabilitat. A este efecte, les regularitzacions que hagen de produir-se a favor de les persones jurídiques que conformen el sector públic de la Generalitat com a conseqüència del que s’ha regulat en esta norma, hauran de quedar formalitzades abans del 31 de desembre de l’any en què es va autoritzar la corresponent deducció.

La comptabilitat d’estes persones jurídiques, en la mateixa data, haurà de reflectir adequadament els efectes de les deduccions que, si és el cas, s’hagen aprovat. Efectuada la regularització, esta haurà de ser comunicada, en el termini d’un mes, a la direcció general amb competències en matèria de pressupostos.

 

DISPOSICIONS ADDICIONALS

 

**Primera. De l****’extensió del pro****cediment**

En el marc del que disposa la disposició addicional díhuit de la Llei 11/2012, de 27 de desembre, de la Generalitat, de Pressupostos de la Generalitat per a l’exercici 2013, el procediment previst en este decret serà igualment aplicable en aquells casos en què l’Administració del Consell siga subjecte creditor davant d’una tercera persona jurídica, pública o privada.

A este efecte, l’aplicació d’este procediment exigirà que l’esmentada persona jurídica, pública o privada, siga al seu torn creditora de qualssevol de les persones jurídiques que conformen el sector públic de la Generalitat en els termes definits en els articles 5 del Text Refós de la Llei d’Hisenda Pública de la Generalitat i 2 del Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional.

En tot cas, els deutes a què fa referència esta disposició addicional s’extingiran, sempre que existisca conformitat expressa de tots els subjectes implicats i es tracte de deutes vençuts, líquids i exigibles, a càrrec dels crèdits reconeguts pendents de pagament que, a favor de les persones jurídiques que conformen el sector públic tal com es definix en el paràgraf anterior, tinguen el seu corresponent reflex en la comptabilitat de l’Administració del Consell.

 

**Segona. Incidència en dotacions de gasto**

La implementació d’este decret no podrà tindre cap incidència en la dotació dels capítols de gasto assignats a la conselleria competent en matèria d’hisenda i, en tot cas, haurà de ser atesa amb els mitjans personals i materials de l’esmentada conselleria.

 

**Tercera. Règim d****’incidències**

Una vegada iniciat un expedient, si el subjecte deutor ingressa totalment o parcialment el deute objecte de l’esmentat expedient, o succeïx qualsevol altra circumstància que afecte de manera essencial la seua tramitació, esta circumstància haurà de ser comunicada de manera immediata, ja siga pel subjecte deutor o pels órgans responsables de la gestió economicofinancera de les persones jurídiques que conformen el sector públic de la Generalitat, a la conselleria amb competències en matèria d’hisenda.

 

DISPOSICIONS FINALS

 

**Primera. Desplegament**

Es faculta la persona titular de la conselleria competent en matèria d’hisenda per a dictar totes les disposicions que siguen necessàries per al desplegament i l’execució del que establix este decret.

 

**Segona. Entrada en vigor**

Este decret entrarà en vigor l’endemà de la publicació en el Diari Oficial de la Comunitat Valenciana.

 

València, 5 de juliol de 2013

 

El president de la Generalitat,

ALBERTO FABRA PART

 

El conseller d’Hisenda i Administració Pública,

JUAN CARLOS MORAGUES FERRER

 

 

---

****[1]****Redacció que en fa el [**Decret 17/2015, de 6 de febrer, del Consell**](http://www.dogv.gva.es/index.php?id=26&sig=001102/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001102/2015), pel qual s'establix el procediment per a la compensació d'ofici de deutes contrets per les entitats locals de la Comunitat Valenciana i el seu sector públic (Diari Oficial núm. 7461 de 09.02.2015) Ref. Base de dades 001102/2015.

****[2]****Redacció que en fa el [**Decret 17/2015, de 6 de febrer, del Consell**](http://www.dogv.gva.es/index.php?id=26&sig=001102/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001102/2015).


Còpia Permalink ELI